《止所吴公挽歌辞 其二》
宋代·方凤

倦客囊书栖旧林，如兰交契岁寒心。行藏与共盟犹在，生死俄分感独深。

丧宝可堪埋白璧，知音端合铸黄金。茱萸遍插明朝是，回首西风泪满襟。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。